Griekwastad-moorde: Staat sê seun is skuldig | Maroela Media
“Hoekom sal die aanvaller net hom so goed behandel,” het staatsaanklaer Hannes Cloete aangevoer. Hy sê die verdediging se verweer oor die moontlikheid dat daar ŉ ander persoon op die moordtoneel was, is verkeerd. “Dit maak nie sin nie,” het Cloete gesê.
Regterpresident Frans Kgomo luister na die slotbetoë in die moord- en verkragtingsaak van die seun. Hy word beskuldig van die moord op Deon Steenkamp (44), sy vrou Christel (43) en hul dogter Marthella (14) op 6 April 2012. Hy word ook beskuldig dat hy Marthella verkrag en vir die polisie gejok het.
Cloete voer aan daar is geen gronde vir die kritiek teen die polisie se ondersoek na die Steenkamp-moord nie. Hy het aan die hof gesê hy kan, as staatsaanklaer, geen fout vind nie.
Cloete voer ook aan daar is geen meriete in die argument wat met die groen Jeep-baadjie verband hou nie. “Dit was Deon se baadjie en niemand anders sŉ nie.” Hy sê verdere toetse op die baadjie sou geen verskil gemaak het aan die saak nie.
Met verwysing na die verdediging se kritiek oor die hantering van DNS-bewyse, het Cloete gesê daar was te min onbekende DNS om ŉ behoorlike profiel te kan skep.
Hy het aan die hof gesê dit is noemenswaardig dat die verdediging niks te sê gehad het oor die bewyse dat die seun nie Marthella se gille kon hoor nie. Die hof het gehoor dat hy 16 meter ver van die toneel was waar sy aangeval is. “Ek blameer hulle nie. Daar is geen antwoord nie,” het Cloete gesê.
Riaan Bode, vir die seun, het vroeër aangevoer die aanklag van verkragting hou nie verband met die moorde nie. Hy het gesê die beweerde seksuele beserings het tussen 12 en 72 uur voor Marthella se dood plaasgevind.
Kgomo het gesê hy sal Donderdag sy uitspraak lewer. -SAPA